Martin Venhart

Mgr. Martin Venhart, DrSc. (* 8. január 1981, Ilava) je slovenský jadrový fyzik. Pôsobí na Fyzikálnom ústave Slovenskej akadémie vied, v. v. i. (FÚ SAV), kde sa zameriava na štúdium jadrovej štruktúry izotopov s nepárnym nukleónovým číslom. Od 6. júna 2025 pôsobí vo funkcii predsedu SAV.

 Životopis 
Vyrastal v Trnave, kde absolvoval Gymnázium Jána Hollého. Zaujímal sa predovšetkým o chémiu, pre fyziku ho podľa vlastných slov nadchol český popularizátor astronómie Jiří Grygar prostredníctvom seriálu Okná vesmíru dokorán. V rokoch 19992004 absolvoval magisterské štúdium fyziky na Fakulte matematiky, fyziky a informatiky Univerzity Komenského v Bratislave a v roku 2008 tu potom získal titul PhD. v odbore jadrová a subjadrová fyzika.Martin Venhart. In:  V rokoch 20082010 absolvoval postdoktorandský pobyt na Katolíckej univerzite v belgickom Leuvene.

Od roku 2010 pôsobí na Fyzikálnom ústave Slovenskej akadémie vied, v. v. i. (FÚ SAV), od roku 2013 ako vedúci oddelenia jadrovej fyziky. V roku 2017 bol zvolený do predsedníctva SAV a od roku 2021 pôsobil ako podpredseda SAV pre 1. oddelenie vied. Ako jadrový fyzik sa zameriava na výskum tvarov atómových jadier, v roku 2011 navrhol prvý slovenský experiment v Európskej organizácii pre jadrový výskum (CERN) na časticovom urýchľovači ISOLDE. Následne viedol tím SAV, ktorý na tento účel skonštruoval spektrometer TATRA. Venoval sa tiež výskumu deformovaných štruktúr v jadrách zlata v cyklotrónových laboratóriách na univerzite vo fínskom Jyväskylä a v laboratóriách iThemba Labs v juhoafrickom Kapskom Meste.

V novembri 2024 obhájil doktorskú dizertačnú prácu Shape Coexistence in Atomic Nuclei in Vicinity of the Z = 82 Closed Shell: Experimental Study of Odd-mass Au Isotopes, ktorej témou bola štruktúra atómových jadier v izotopoch zlata a získal hodnosť doktor fyzikálnych vied (DrSc.).

19. novembra 2024 ho Snem SAV v tajnom hlasovaní zvolil do funkcie predsedu SAV, do ktorej ho následne 6. júna 2025 vymenoval prezident SR Peter Pellegrini, s funkčným obdobím do júna 2029. Vo funkcii vystriedal Pavla Šajgalíka, ktorý bol predsedom v rokoch 20152025.

 Osobný život 
Je ženatý a má dve dcéry. Manželka Jana Venhartová je riaditeľka Potravinárskej komory Slovenska. Je bývalým amatérskym závodným cyklistom, venuje sa tiež spoločenským tancom a popularizácii fyziky.

 Dielo 
Je autorom a spoluautorom viac než 103 vedeckých prác evidovaných v databáze Scopus.

 Ocenenia 
 2011: 1. cena v súťaži vedeckých prác mladých fyzikov Slovenskej fyzikálnej spoločnosti.
 2021: Cena SAV za budovanie vedeckej infraštruktúry za vývoj spektrometra TATRA na detekciu konverzných elektrónov a gama žiarenia s vysokým rozlíšením na experimente IS521 v CERN.
 2024: finalista ESET Science Award v kategórii Výnimočná osobnosť vedy na Slovensku.

 Referencie 

 Externé odkazy 
 Martin Venhart – profil a zoznam publikácií na webe SAV
 Martin Venhart – profil na portáli Veda na dosah CVTI SR
 Jadrový fyzik Venhart: Ešte stále je nevyhnutné používať jadrovú energiu – rozhovor v denníku SME (2022)

Kategória:Osobnosti z Trnavy
Kategória:Slovenskí jadroví fyzici
Kategória:Pracovníci Slovenskej akadémie vied
Kategória:Predsedovia Slovenskej akadémie vied
Kategória:Absolventi Fakulty matematiky, fyziky a informatiky Univerzity Komenského v Bratislave
Kategória:Riadni členovia Učenej spoločnosti Slovenska‎